নিউজিল্যান্ডের প্রাক্তন স্পিনার ড্যানিয়েল ভেত্তোরির মনে হচ্ছে দক্ষিণ আফ্রিকায় চলতি একদিনের সিরিজে যজুবেন্দ্র চাহালের দুরন্ত পারফরম্যান্সের নেপথ্যে কারিগর অধিনায়ক বিরাট কোহলি!
আইপিএলে র‌য়্যাল চ্যালেঞ্জার্স বেঙ্গালুরুর কোচ এখন ভেত্তোরি। যে দলের অধিনায়ক কোহলি। আর দক্ষিণ আফ্রিকায় তিনটি একদিনের ম্যাচে ১১ উইকেট নিয়ে সর্বোচ্চ উইকেট শিকারী চাহালের দলও আইপিএলে র‌য়্যাল চ্যালে়ঞ্জার্সে খেলেন সুইৎজারল্যান্ডে বরফের ক্রিকেট খেলতে গিয়েছেন ভেত্তোরি। সেখানে সংবাদসংস্থাকে দেওয়া সাক্ষাৎকারে তিনি বলেছেন, ‘‘যজু সাহসী বোলার। না হলে আইপিএলের মতো ছোট ফর্ম্যাটেও চিন্নাস্বামীর মতো বোলারদের বধ্যভূমিতে ও আক্রমণাত্মক বোলিং করতে পারত না।’’ ভেত্তোরি আরও জানিয়েছেন, চাহালের এই আগ্রাসী মানসিকতা তৈরি হয়েছে বিরাট কোহলির নেতৃত্বে খেলার জন্য। তাঁর বিশ্লেষণ, ‘‘বিরাট ওর মধ্যে তৈরি করেছে আগ্রাসী মানসিকতাটা।’’ কোহলি সম্পর্কেও বলেছেন বেঙ্গালুরু দলের কোচ। ‘‘বিরাটের অধিনায়কত্বের গুরুত্বপূর্ণ দিক হল ও অধিনায়ক হলেও অন্যের কথা শুনতে চায়। সেটাকে গুরুত্ব দেয়’’ বলেছেন ভেত্তোরি।
ফিঙ্গার স্পিনারদের পরিবর্তে এখন কি লেগ স্পিনারদের আধিপত্য? ভেত্তোরির বিশ্লেষণ, ‘‘ওভাবে বলা কঠিন। এক একটা সময়ে ব্যাপারটা হয়। টেস্টে অনেক বছর ধরে দাপট দেখিয়েছে আর. অশ্বিন আর রবীন্দ্র জাডেজা। আগামীদিনেও হয়তো ওদের দাপটটা থাকবে। সেখানে আইপিএল বা একদিনের ক্রিকেটের ফর্ম্যাটে আধিপত্য চাহাল, কর্ণ শর্মা বা পীযুষ চাওলার।’’ রিস্ট স্পিনারদের খেলতে ব্যাটসম্যানদের বেশি অসুবিধা হয়? তাতেও সম্মত হননি ভেত্তোরি। বলেছেন, ‘‘কেউ পারে খেলতে। কেউ পারে না। কিন্তু চাহাল নিখুঁত বোলার। তাই ওকে খেলতে যে কোনও ব্যাটসম্যানের অসুবিধা হয়।’’ 
এদিকে দক্ষিণ আফ্রিকার প্রাক্তন অধিনায়ক গ্রেম স্মিথও বলে দিলেন, ‘‘চলতি একদিনের সিরিজে আমাদের ব্যর্থতায় প্রমাণিত, পরবর্তী প্রজন্মের ক্রিকেটাররা ভাল দলের বিরুদ্ধে খেলার যোগ্যতা এখনও অর্জন করেনি।’’